A. ΓΕΩΡΓΙΚΗ ΝΟΜΟΘΕΣΙΑ

1. 31997 R 0478 Κανονισμός (ΕΚ) αριθ. 478/97 της Επιτροπής, της 14ης Μαρτίου 1997, για τις λεπτομέρειες εφαρμογής του κανονισμού (ΕΚ) αριθ. 2200/96 του Συμβουλίου όσον αφορά την προαναγνώριση των ομάδων παραγωγών (ΕΕ L 75 της 15.3.997, σ. 4), όπως τροποποιήθηκε τελευταία από:

- 31999 R 0243: Κανονισμός (ΕΚ) αριθ. 243/1999 της Επιτροπής της 1.2.1999 (ΕΕ L 27 της 2.2.1999, σ. 8).

Κατά παρέκκλιση από το άρθρο 3 του κανονισμού (ΕΚ) αριθ. 478/97, χορηγείται στην Πολωνία τριετής μεταβατική περίοδος από την ημερομηνία προσχώρησης κατά τη διάρκεια της οποίας οι στοιχειώδεις απαιτήσεις για την προαναγνώριση των οργανώσεων παραγωγών καθορίζονται σε πέντε παραγωγούς και 100000 EUR. Η διάρκεια της προαναγνώρισης δεν δύναται να υπερβαίνει μια πενταετία από την ημερομηνία αποδοχής από την αρμόδια εθνική αρχή.

Στο τέλος της τριετούς μεταβατικής περιόδου, ισχύουν οι ειδικές απαιτήσεις που εφαρμόζονται για την προαναγνώριση που ορίζεται στο άρθρο 3 του κανονισμού (ΕΚ) αριθ. 478/97, ήτοι το ήμισυ του αριθμού των ελάχιστων απαιτήσεων που ορίζονται για την αναγνώριση οργανώσεων παραγωγών σύμφωνα με τα Παραρτήματα Ι και ΙΙ του κανονισμού (ΕΚ) αριθ. 412/97 [18].

Εάν, στο τέλος της τριετούς περιόδου, η οργάνωση παραγωγών δεν πληροί τις ελάχιστες απαιτήσεις του κανονισμού (ΕΚ) αριθ. 478/97, η προαναγνώριση ανακαλείται.

2. 31997 R 2597: Κανονισμός (ΕΚ) αριθ. 2597/97 του Συμβουλίου, της 18ης Δεκεμβρίου 1997, περί συμπληρωματικών κανόνων της κοινής οργάνωσης αγοράς στον τομέα του γάλακτος και των γαλακτοκομικών προϊόντων όσον αφορά το γάλα κατανάλωσης (ΕΕ L 351 της 23.12.1997, σ. 13), όπως τροποποιήθηκε τελευταία από:

- 31999 R 1602: Κανονισμός (ΕΚ) αριθ. 1602/1999 του Συμβουλίου της 19.7.1999 (ΕΕ L 189 της 22.7.1999, σ. 43).

Κατά παρέκκλιση του άρθρου 3, παράγραφος 1, εδάφια (β), (γ) και (δ) του κανονισμού (ΕΚ) αριθ. 2597/97, οι απαιτήσεις περιεκτικότητας σε λιπαρά δεν ισχύουν για το γάλα κατανάλωσης το παραγόμενο στην Πολωνία για πενταετή περίοδο από την ημερομηνία της προσχώρησης. Γάλα κατανάλωσης που δεν πληροί τις απαιτήσεις περιεκτικότητας σε λιπαρά μπορεί να διατίθεται στο εμπόριο μόνο στην Πολωνία ή να εξάγεται σε τρίτη χώρα.

3. 31998 R 2848: Κανονισμός (ΕΚ) αριθ. 2848/98 της Επιτροπής, της 22ας Δεκεμβρίου 1998, για τις λεπτομέρειες εφαρμογής του κανονισμού (ΕΟΚ) αριθ. 2075/92 όσον αφορά το καθεστώς των πριμοδοτήσεων, των ποσοστώσεων παραγωγής και της ειδικής ενίσχυσης που χορηγείται στις ομάδες παραγωγών στον τομέα του ακατέργαστου καπνού (ΕΕ L 358 της 31.12.1998, σ. 17), όπως τροποποιήθηκε τελευταία από:

- 32002 R 1983: Κανονισμός (ΕΚ) αριθ. 1983/2002 της Επιτροπής της 7.11.2002 (ΕΕ L 306 της 8.11.2002, σ. 8).

Κατά παρέκκλιση του Παραρτήματος Ι του κανονισμού (ΕΚ) αριθ. 2848/98, το κατώτατο όριο για την αναγνώριση ομάδας παραγωγών ορίζεται στο 1 % του εγγυημένου κατώτατου ορίου για όλες τις ζώνες παραγωγής στην Πολωνία, για πενταετή περίοδο από την ημερομηνία της προσχώρησης.

4. 31999 R 1254: Κανονισμός (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος (ΕΕ L 160 της 26.6.1999, σ. 21), όπως τροποποιήθηκε τελευταία από:

- 32001 R 2345: Κανονισμός (ΕΚ) αριθ. 2345/2001 της Επιτροπής της 30.11.2001 (ΕΕ L 315 της 1.12.2001, σ. 29).

Κατά παρέκκλιση από το άρθρο 3, σημείο στ) του κανονισμού (ΕΚ) αριθ. 1254/1999, η Πολωνία μπορεί, μέχρι τα τέλη του 2006, να θεωρεί τις αγελάδες των φυλών που απαριθμούνται στο Παράρτημα Ι του κανονισμού (ΕΚ) αριθ. 2342/1999 της Επιτροπής για καθορισμό των λεπτομερειών εφαρμογής του κανονισμού (ΕΚ) αριθ. 1254/1999 του Συμβουλίου, περί κοινής οργανώσεως αγοράς στον τομέα του βοείου κρέατος, όσον αφορά τα καθεστώτα πριμοδοτήσεων [19], ως επιλέξιμες για την πριμοδότηση θηλάζουσας αγελάδας δυνάμει του υποτμήματος 3 του κανονισμού (ΕΚ) αριθ. 1254/1999, εφόσον υφίστανται σπερματέγχυση ή ζευγαρώνονται με κρεατοπαραγωγό ταύρο.

[18] Κανονισμός (ΕΚ) αριθ. 412/97 της Επιτροπής, της 3ης Μαρτίου 1997, σχετικά με λεπτομέρειες εφαρμογής του κανονισμού 2200/96 του Συμβουλίου όσον αφορά την αναγνώριση των οργανώσεων παραγωγών (ΕΕ L 62 της 4.3.1997, σ. 16). Κανονισμός ο οποίος τροποποιήθηκε τελευταία από τον κανονισμό (ΕΚ) αριθ. 1120/1001 (ΕΕ L 153 της 8.6.2001, σ. 10).

[19] ΕΕ L 281 της 4.11.1999, σ. 30. Κανονισμός ο οποίος τροποποιήθηκε τελευταία με τον κανονισμό (ΕΚ) αριθ. 1830/2002 της Επιτροπής (ΕΕ L 277 της 15.10.2002, σ. 15).

--------------------------------------------------